

**Republika e Kosovës**

**Republika Kosova-Republic of Kosovo**

***Qeveria - Vlada – Government***

*Ministria e Administrimit të Pushtetit Lokal*

*Ministarstvo Lokalne Samouprave Administracije*

*Ministry of Local Government Administration*

**Raporti për vlerësimin E transparencës në komuna**

**JANAR-dhjetor 2022**



 MARS , 2023

[HYRJE 3](#_Toc130476738)

[QËLLIMI 4](#_Toc130476739)

[METODOLOGJIA 5](#_Toc130476740)

[PËRMBLEDHJE EKZEKUTIVE 6](#_Toc130476741)

[TRANSPARENCA E PUNËS SË KUVENDEVE TË KOMUNAVE 7](#_Toc130476742)

[TRANSPARENCA E KRYETARIT TË KOMUNËS 18](#_Toc130476743)

[TRANSPARENCA FINANCIARE 21](#_Toc130476744)

[TRANSPARENCA NË PROKURIMIN PUBLIK 26](#_Toc130476745)

[ZBATIMI I STANDARDEVE MINIMALE TË KONSULTIMEVE PUBLIKE 28](#_Toc130476746)

[PËRFUNDIME / REKOMANDIME 30](#_Toc130476747)

[Aktet e Kryetarit të komunës 31](#_Toc130476748)

[Publikimi i raporteve të kryetarit 32](#_Toc130476749)

[Njoftimet për takime të kryetarit  me qytetarë 32](#_Toc130476750)

[Njoftime për mbledhjet e kuvendit komunal 32](#_Toc130476751)

[Njoftime për komitetin për politik dhe financa 33](#_Toc130476752)

[Njoftime për komitetin për komunitete 33](#_Toc130476753)

[Plani vjetor i kuvendit 33](#_Toc130476754)

[Procesverbale 34](#_Toc130476755)

[Transparenca  buxhetore në komuna 35](#_Toc130476756)

[Konsultimet publike në komuna 35](#_Toc130476757)

[Plani i konsultimeve publike 36](#_Toc130476758)

Të drejtat e autorit © 2021

Të gjitha të drejtat janë të rezervuara. Asnjë pjesë e dokumentit nuk mund të kopjohet, shumëzohet dhe të përdoret, në cilën do formë (elektronike dhe fizike) apo të përshkruhet pa lejen me shkrim të autorit - MAPL.

Titulli; Raport për vlerësimin e transparencës Janar- Dhjetor 2022

Ekipi realizues: Nazmije Krasniqi, Udhëheqëse e Divizionit për Transparencë Komunale /DPTK

 Majlinda Shaqiri, Zyrtare e Lartë për Transparencë Komunale /DPTK

 Publikuar nga; MAPL, ish-ndërtesa “Rilindja” Kati 11,12 dhe 13 Prishtinë, Republika e Kosovës

HYRJE

*Transparenca është një nga parimet më të rëndësishme të qeverisjes së mirë. Transparenca është detyrim i autoriteteve qendrore dhe lokale për të ndarë informacione me qytetarët, për të marrë vendime të drejta dhe të bazuara në informacion. Ajo shërben si mjet për t’i ngarkuar zyrtarët me përgjegjësi për sjelljen dhe punën e tyre. Informimi, përfshirja e qytetarëve në vendimmarrje dhe llogaridhënia janë tri komponentët më me peshë të ushtrimit të pushtetit demokratik. Administrata publike konsiderohet si një ndër sektorët më të rëndësishëm të një shteti, si dhe, është promotor i zhvillimeve dhe ndryshimeve sociale. Qeverisja demokratike do të thotë se përtej informimit, qytetarët duhet të dëgjohen dhe të jenë pjesë përbërëse në procesin e politik bërjes. Autoritetet lokale duhet në vazhdimësi të japin informacione për punën e tyre, të shfrytëzojnë mekanizma për konsultim që i’u përgjigjen më së miri qytetarëve, t’i bëjnë grupet e interesuara pjesë të politikbërjes, t’u japin llogari në baza të rregullta, si në fazën e planifikimit ashtu edhe gjatë draftimit dhe zbatimit të këtyre politikave.*

*Sot me miliona njerëz, në baza ditore varen nga qeveritë e tyre për shërbimet e ofruara. Në funksion të kësaj, cilësia e shërbimeve komunale dhe administrimi efikas i kërkesave të qytetarëve varen edhe nga mënyra e plasimit të informatave, sistemeve të informacionit që aplikohen, teknologjive, teknikave të konsultimit, si dhe veprimeve të tjera përcjellëse të organeve të administratës publike.*

*Përdorimi i ueb-faqeve është një nga mekanizmat për të mbajtur të informuar qytetarët lidhur me aktivitetet e organeve komunale. Përdorimi i tyre rregullohet me akt nënligjor të qeverisë, i cili i obligon të gjitha institucionet publike të japin informacione për punën e organeve të tyre, shërbimet e ofruara, përmbajtjes dhe përditësimit të dokumenteve zyrtare, informacionet për përgjegjësitë e njësive organizative të komunave, dokumentet financiare, prokurimit etj. Po ashtu, informacioni i publikuar në ueb faqe duhet të jetë në përputhje me kërkesat dhe standardet gjuhësore.*

*Në vitin 2018, Ministria e Administrimit të Pushtetit Lokal ka ri-dizajnuar ueb-faqet e 38 komunave. Ri-dizajnimi mundësoi unifikimin e standardeve të publikimit të informatave, dhënien e mundësive për aplikim online për leje ndërtimi, paraqitjen e kërkesave dhe shqetësimeve në fushën e sigurisë në bashkësi, si dhe transmetimin online të mbledhjeve të kuvendeve komunale (KK). Përveç karakterit informues, ueb-faqet komunale mundësojnë edhe procese administrative dhe ndërlidhen me ueb-faqe tjera, të cilat shërbejnë për procesin e konsultimit publik. Ndërlidhja e tyre me sistemin e intranetit në komunë u mundëson qytetarëve të parashtrojnë online të gjitha kërkesat e tyre, drejtorive përkatëse të komunës.*

QËLLIMI

Raporti për vlerësimin e transparencës për periudhën janar-dhjetor 2022, pasqyron nivelin e të arriturave të komunave në përmbushjen e obligimeve ligjore për informim të qytetarëve lidhur me aktivitetet, aktet komunale dhe dokumentet publike që duhet të jenë të hapura për publikun.

Raporti ka për qëllim informimin e drejtë të institucioneve qendrore, qytetarëve, organizatave joqeveritare dhe grupeve të interesit, për gjendjen reale të faqeve zyrtare të komunave, duke ngritur kështu përgjegjësinë e organeve komunale dhe personave përgjegjës që të ndërmarrin hapat konkret në zbatimin e veprimeve që do të ndikojnë në avancimin e transparencës komunale.

Në kuadër të raportit, janë përfshirë të dhënat për 38 komuna të Republikës së Kosovës. Vlerësojmë se informacionet e ofruara në këtë raport, e në veçanti gjetjet e paraqitura do shërbejnë në të mirë të qeverisjes lokale, të rrisin përgjegjësinë institucionale dhe se organet e komunave të ndërmarrin hapa konkret në avancimin e shërbimeve ndaj qytetarëve.

Të dhënat e këtij raporti pasqyrojnë dallimin në mes të numrit të akteve të miratuara me ato të publikuara, numrin e akteve të kryetarit të komunës, ftesat për mbledhjet e kuvendit komunal, komitetit për politikë dhe financa, komiteteve të tjera, numrin e procesverbaleve për mbledhjet e kuvendit komunal, numrin e seancave të transmetuara online, publikimin e dokumenteve strategjike, konsultimeve publike, planet e kuvendit komunal, raportet, takimet e kryetarit, transparencën financiare, prokurimit dhe procesi i konusltimeve publike.

METODOLOGJIA

Për hartimin e këtij raporti është përfshirë: metoda statistikore dhe krahasimore. Të dhënat e përdorura janë siguruar përmes monitorimit të ueb-faqeve të komunave. Të njëjtat janë krahasuar me:

* + - * ***Obligimet ligjore të kësaj fushe;***
* ***Raportin zyrtar për funksionimin e komunave janar - dhjetor 2022 për qëllime krahasimore si dhe;***
* ***Raportin për vlerësimin e transparencës janar- dhjetor 2021***

PËRMBLEDHJE EKZEKUTIVE

Funksionimi dhe përdorimi i ueb faqeve zyrtare të komunave rregullohet me Udhëzimin Administrativ Nr. 01/2015 për ueb-faqet e institucioneve publike. Përderisa në vitin 2018  është realizuar projekti për ridizajnimin e ueb-faqeve të  gjitha komunave, në vitin 2019 ndryshimet e tyre kanë sjellë integrimin e sistemit të intranetit në ueb-faqet e komunave, ku qytetarët mund të adresojnë kërkesat për pajisje me dokumentet e gjendjes civile.

Viti 2022 ka vazhduar të jetë sfidues për zyrat e informimit të komunave, për shkak të mos funksionimit të ueb faqeve zyrtare të komunave, që  ka krijuar  problem në përditësimin me të dhëna dhe funksionimin e rregullt të ueb faqeve zyrtare te komunave. Qasja në ueb faqe zyrtare të komunave nuk është  e mundshme  gjatë gjithë kohës dhe krijon vështirësi në hapjen e ngadalësuar të dokumenteve, saktësinë e të dhënave dhe ka raste kur ueb faqet zyrtare të komunave dalin nga sistemi dhe nuk lejojnë marrjen e informacioneve për dokumente, që duhet të jenë të arritshme për publikun, brenda afateve kohore.

Andaj, pavarësisht gjendjes jo stabile të funksionimit të ueb faqeve zyrtare, raporti për vlerësimin e transparencës komunale për periudhën janar- dhjetor 2022, pasqyron një avancim të transparencës komunale në krahasim me vitin 2021. Komunat kanë treguar rritje të lehtë në disa segmente të transparencës duke vazhduar publikimin e  aktiviteteve të planifikuara, duke i kushtuar vëmendje transparencës dhe informimit të qytetarëve për takime të drejtpërdrejta, përfshirje aktive të qytetarëve, grupeve të interesit, tryezave të përbashkëta, përdorimit të sistemeve elektronike të informacionit, si dhe metodave të tjera që  do të ndikojnë në avancimin e transparencës për punën e kuvendeve komunale, komiteteve, takimeve publike, aktiviteteve të prokurimit, akteve të publikuara, transparencën financiar, konsultimet publike etj.

Raporti për vlerësimin e transparencës komunale i periudhës janar-dhjetor 2022, vlerëson transparencën e 38 komunave, duke përfshirë indikatorë të cilët janë edhe obligim ligjor i institucioneve komunale. Në raport përfshihet, krahasimi i publikimit të aktiviteteve të komunave në raport me detyrimet ligjore për informimin e duhur të qytetarëve lidhur me publikimin e akteve të kuvendit komunal, transparencës së kryetarit të komunës, ftesave dhe procesverbaleve të kuvendit komunal, komiteteve obligative, planet dhe dokumentet strategjike, aktivitetet financiare, prokurimit si dhe konsultimet publike etj.

TRANSPARENCA E PUNËS SË KUVENDEVE TË KOMUNAVE

Kuvendi i Komunës është organi më i lartë përfaqësues i pushtetit lokal dhe njëkohësisht organ i autorizuar ligjërisht për mbikëqyrjen e ofrimit të shërbimeve nga ekzekutivi i komunës, në përputhje me legjislacionin në fuqi. Për të ushtruar funksionin e tij, kuvendi i komunës duhet të mblidhet rregullisht në mënyrë që të kryej përgjegjësitë në kuadër të kompetencave ligjore komunale, për të miratuar aktet e nevojshme normative për funksionimin e komunës, akte të cilat kërkohen shprehimisht me legjislacionin në fuqi apo ato të cilat ligjet i lënë të hapura për tu nxjerrë varësisht nga nevojat e komunave, si dhe për të diskutuar dhe vendosur çështjet me interes të komunës.

**NJOFTIMET PËR MBLEDHJET E KUVENDEVE TË KOMUNAVE**

Ligji për vetëqeverisje lokale Nr. 03/L-040 ka përcaktuar standardet minimale që i referohen mbajtjes së takimeve të kuvendit të komunës, për të siguruar punën e këtij organi. Ky ligj ka rregulluar mbajtjen e së paku 10 mbledhjeve në vit të kuvendit të komunës, pesë prej të cilave duhet të mbahen në gjashtëmujorin e parë të vitit. Para çdo mbledhje të kuvendit, kryesuesi obligohet që së paku 7 ditë pune para mbledhjeve të rregullta dhe, 3 ditë pune para mbledhjeve të jashtëzakonshme, si dhe brenda ditës në rastet e mbledhjeve urgjente, të njoftoj publikun përmes shpalljes së njoftimit në ueb-faqen zyrtare të komunës, rrjetet sociale apo media-t.

Duke iu referuar të dhënave nga ueb faqet zyrtare të komunave, gjatë periudhës janar - dhjetor 2022, janë publikuar 443 ftesa të Kuvendit Komunal, 33 ose 87% komuna, ndërsa  5 komuna ose 13% nuk kanë publikuar asnjë ftesë të kuvendit komunal dhe nuk kanë përmbushur këtë obligim ligjor.

 Në vijim, është paraqitur figura me të dhëna për publikimin e njoftimeve për mbledhje të kuvendit komunal.

 ***Fig.1. Publikimi i ftesave për mbledhjet e Kuvendeve Komunale***

**KOMITETET E KUVENDIT TË KOMUNËS**

Bazuar në Ligjin për vetëqeverisje lokale Nr. 03/L-040, neni 51, paragrafi 51.1 ka përcaktuar se kuvendet e komunave themelojnë komitetet e obligueshme; si Komitetin për Politikë dhe Financa dhe Komitetin për Komunitete si komitete të përhershme.

Komiteti për politikë dhe financa është përgjegjës për shqyrtimin e të gjitha politikave, dokumenteve fiskale dhe financiare, planeve dhe iniciativave, duke përfshirë dokumentet e planifikimit strategjik, kornizën buxhetore afatmesme, planin vjetor të prokurimit, rregulloren vjetore për tatimet, tarifat dhe pagesat, planin vjetor të punës për auditimin e brendshëm, buxhetin vjetor dhe çdo ndryshim të buxhetit gjatë vitit fiskal, si dhe për marrjen e raporteve nga kryetari dhe dorëzimin e rekomandimeve në kuvendin e komunës.

Gjatë kësaj periudhe,  janë publikuar 291 ftesa për Komitetin për Politikë dhe Financa  nga  31 ose 82% komuna ndërsa,  7 komuna ose 18% nuk kanë publikuar asnjë ftesë për Komitetin për Politikë dhe Financa.

Komiteti për komunitete është përgjegjës për shqyrtimin e përputhshmërisë së autoriteteve komunale me ligjin në zbatim dhe për shqyrtimin e të gjitha politikave komunale, praktikave dhe aktiviteteve për t’u siguruar se të drejtat dhe interesat e komuniteteve respektohen plotësisht. Komiteti gjithashtu i rekomandon kuvendit të komunës masat që duhet të ndërmerren për të siguruar jetësimin e dispozitave që kanë të bëjnë me nevojën e komuniteteve për t’u avancuar, shprehur, mbrojtur dhe zhvilluar identitetin e tyre etnik, kulturor, fetar dhe gjuhësor, si dhe për të siguruar mbrojtje adekuate të drejtave të komuniteteve brenda komunës.

Komiteti për Komunitete gjatë periudhës janar-dhjetor 2022, ka mbajtur 129 takime, nga 38 komuna, ftesat për komitetin për komunitet kanë publikuar 20 ose 53% e komunave, ndërsa 18 ose 47% e komunave nuk kanë publikuar ftesat për komitetin për komunitete.

Në vijim, është paraqitur figura me të dhëna lidhur me njoftimet për mbledhjet e Komitetit për Politikë dhe Financa dhe njoftimet për mbledhjet e Komitetit për Komunitete

*Fig.2. Njoftimet për mbledhjet e Komitetit për Politikë dhe Financa si dhe Komitetit për Komunitete*

Marrë parasysh njoftimet e publikuara nga Raporti për Vlerësimin e Transparencës për periudhën raportuese, Komiteti për Politikë dhe Financa rezulton të jetë më aktiv në krahasim me Komitetin për Komunitete, që ka pasur intensitet më të ulët të takimeve të mbajtura në komuna. Sipas të dhënave, në periudhën janar – dhjetor 2022, janë mbajtur 291 takime gjithsejtë të Komitetit për Politikë dhe Financa, kurse Komiteti për Komunitete ka mbajtur 129 takime, pra që diferenca e takimeve të Komitetit për Politikë dhe Financa është 162 takime më shumë se Komiteti për Komunitete.

**PUBLIKIMI I AKTEVE TË KUVENDEVE TË KOMUNAVE**

Bazuar në Ligjin për vetëqeverisje lokale Nr. 03/L-040, Kuvendi i Komunës ka kompetencë miratimin e vendimeve dhe rregulloreve për zbatimin e ligjeve që prekin kompetencat në nivel lokal. Kuvendi miraton Statutin dhe Rregulloren e Punës, merr vendime, nxjerr rregullore dhe akte tjera të përgjithshme. Publikimi është një nga aspektet më të rëndësishme në procesin e aprovimit dhe hyrjes në fuqi të akteve të kuvendeve komunale, pas marrjes së konfirmimit të ligjshmërisë nga autoriteti mbikëqyrës. Gjithashtu, publikimi mundëson informimin e përgjithshëm për tërësinë e akteve, të cilat janë në fuqi në nivelin lokal, duke u bazuar në Rregulloren (MAPL) Nr.02 /2021 për procedurën e Hartimit dhe Publikimin e Akteve Komunale si dhe Udhëzimin Administrativ Nr.03/2020 për Transparencën në Komuna që rregullojnë parimet, rregullat dhe procedurat për publikimin e akteve normative të komunës.

Sipas raportit të funksionimit të komunave kemi si vijon: gjatë periudhës, Janar-Dhjetor 2022, kuvendet e komunave kanë miratuar gjithsej 2300 akte, prej të cilave 109 rregullore dhe 2191 vendime, ku nga MAPL janë vlerësuar 1106 akte, ndërsa në Ministri të Linjës janë dërguar 1194 akte.

Ndërsa nga të dhënat e Raportit për Vlerësimin e transparencës pasqyrojnë se janë publikuar gjithsej **2247** akte të kuvendeve komunale, prej të cilave 94 rregullore dhe **2153** vendime, që do të thotë nuk janë publikuar 53 akte të kuvendit komunale, 15 rregullore dhe 38 vendime.

Në vijim, është paraqitur figura me të dhënat për numrin e vendimeve dhe rregulloreve komunale të publikuar gjatë periudhës janar-dhjetor 2022.

*Fig 3 Numri i vendimeve të publikuara*

*Fig. 4 Numri i rregulloreve të publikuara*

**PROCESVERBALET**

Bazuar në nenin 8 të Udhëzimit Administrativ Nr. 03/2020 për Transparencë Komunale, komuna siguron qasje në dokumente publike përmes faqes zyrtare të saj, në procesverbalet e mbledhjeve të kuvendit të komunës dhe komiteteve obligative . Sipas të dhënave, 32 komuna kanë publikuar procesverbale të kuvendit, ndërsa 6 komuna nuk kanë publikuar. Komunat të cilat nuk kanë publikuar asnjë procesverbal të kuvendeve komunale, janë si vijon***;*** *Parteshi, Zubin Potoku, Zveqani, Leposaviqi, Mitrovica Veriore dhe Ranillugu.*

Referuar të dhënave nga monitorimi, 27 komuna ose 71% e komunave kanë publikuar procesverbale të Komitetit për Politikë dhe Financa, ndërsa 11 komuna ose 29 % e komunave nuk kanë publikuar fare procesverbale nga mbledhjet e Komitetit për Politikë dhe Financa. Komunat të cilat nuk kanë publikuar asnjë procesverbal të Komitetit për Politikë dhe Financa, janë si vijon: ***:*** *Deçani, Fushë Kosova, Graçankica, Kllokoti, Parteshi,Ranillugu, Shtërpca, Zubin Potoku, Zveqani, Leposaviqi, Mitrovica e Veriut.*

Gjithashtu, kur jemi të publikimi i procesverbaleve të Komitetit për Komunitete janë publikuar 74 procesverbale nga 38 komuna, konstatojmë se 24 ose 64% e komunave nuk kanë publikuar asnjë procesverbal të këtij komiteti, ndërsa 14 ose 36% e komunave kanë publikuar procesverbale për mbledhjet e Komitetit për Komunitete. Komunat të cilat nuk kanë publikuar asnjë procesverbal të Komitetit për Komunitete janë si vijon; *Deçani, Fushë Kosova, Gjakova, Gllogoci, Istog, Graqanica, Juniku, Kamenica, Klina, Kllokoti, Malisheva, Obiliqi, Parteshi, Peja, Podujeva, Ranilugu, Shtërpca, Vitia, Vushtrria, Zubin Potoku, Zveqani, Leposaviqi, Mamusha, Mitrovica e Veriut**.*

Në vijim, është paraqitur figura me të dhëna për numrin i përgjithshëm për procesverbalet e Kuvendeve Komunale, Komiteteve për Politikë dhe Financa si dhe procesverbalet nga Komunitetet për Komunitete.

*Fig 5. Procesverbalet e kuvendit komunal, komitetit për politikë dhe financa dhe komiteti për komunitete*

**TRANSMENTIMI ONLINE I MBLEDHJEVE TË KUVENDEVE KOMUNALE**

Bazuar në paragrafin 8, të nenit 4 të Udhëzimit Administrativ Nr. 03/2020 për Transparencë, komuna përmes faqes zyrtare transmeton mbledhjet e kuvendit komunal, duke përdorur pajisjet e nevojshme për transmetim.

Sipas të dhënave nga monitorimi i ueb faqeve zyrtare të komunave për periudhën janar – dhjetor 2022, nga 38 komuna janë transmetuar 262 mbledhje online të kuvendit komunal, prej tyre 14 komuna ose 42% nukkanë transmetuar asnjë mbledhje online, përderisa 24 komuna tjera ose 58% kanë publikuar transmetimin e mbledhjeve online.

Në vijim, është paraqitur figura me të dhëna për komunat që kanë transmetuar mbledhjet online të kuvendit komunal.

*Fig 6. Mbledhjet e kuvendit komunal të transmetuar online*

**PUBLIKIMI I PLANEVE TË PUNËS SË KUVENDEVE KOMUNALE**

Komunat kanë obligim ligjor të sigurojnë qasje të drejtpërdrejtë në dokumente publike përmes faqes zyrtare të saj, si: planin e punës së kuvendit të komunës, strategjitë dhe dokumentet tjera të politikave të miratuara.

*Fig 7. Publikimi i planit të kuvendit të komunës*

Nga gjithsej 38 komuna, vërehet se 30 komuna kanë publikuar planin e punës së kuvendit komunal në ueb-faqet e tyre, ndërsa 8 komuna tjera kanë dështuar të plotësojnë këtë kriter. Komunat të cilat nuk kanë publikuar planin e kuvendit janë: *Novobërda, Obiliqi, Partesh,i Ranillugu, Zveqani, Zubin Potoku, Leposaviqi, Mitrovica e Veriut.*

RAPORTI PËR QASJE NË DOKUMENTE PUBLIKE

Neni 31 i Ligjit Nr. 06/L-081 për qasje në Dokumente Publike ka përcaktuar se, për të siguruar transparencë të plotë në punën e tyre dhe, sa i përket qasjes në dokumente publike, institucionet publike përmes zyrtarit përgjegjës për qasje në dokumente publike, hartojnë një raport vjetor më së largu deri në fund të muajit janar të vitit aktual, për periudhën deri në datën 31 dhjetor të vitit paraprak, ku përfshihet numri i rasteve, në të cilat, institucioni publik ka lejuar qasjen, numrin e rasteve në të cilat institucioni publik ka refuzuar qasjen në dokumente, si dhe arsyet e këtyre refuzimeve.

Në vijmë, është paraqitur figura me numrin e komunave që kanë raportin për qasje në dokumente publike.

*Fig.8. Raporti për qasje në dokumente publike*

**HARTAT ZONALE**

Sipas të dhënave nga monitorimi i ueb faqeve zyrtare të komunave për periudhën janar- dhjetor 2022, prej 38 komunave, Hartat Zonale kanë publikuar 14 komuna, ndërsa 24 komuna nuk e kanë përmbushur ende ketë obligimi ligjor.

Në vijmë, është paraqitur figura me numrin e komunave që kanë publikuar Hartat Zonale

*Fig 9. Publikimi i hartave zonale*

**PLANI I VEPRIMIT PËR TRANSPARENCË**

Udhëzimi Administrativ Nr.2020/03 për Transparencë në Komuna, përcakton obligimin që kanë Komunat që të hartojnë planin katër (4) vjeçar të veprimit për transparencë. Ky plan, kërkohet të përfshijë veprime që promovojnë: mbledhjet e kuvendit të komunës, komiteteve, takimet publike, takimet konsultative për projekte, transparencën në planifikimin dhe shfrytëzimin e buxhetit të komunës, qasje të shpejtë në shërbime, procedurat transparente të prokurimit, procedurat e punësimit, përditësimin e aktiviteteve ditore në faqe zyrtare, përfshirjen aktive të qytetarëve në vendimmarrje etj. Plani i veprimit për transparencë komunale ka për qëllim t’i ofroj publikut qasje të lehtë në monitorimin dhe zbatimin e politikave nga organet komunale, duke përfshirë: informim të shpejtë, të dhëna të qasshme, publikim të gjitha akteve normative dhe dokumenteve me interes publik, si dhe rritje të mundësive të pjesëmarrjes së qytetarëve në proceset vendimmarrëse.

Objektiv kryesore i Planit të Veprimit për Transparencë Komunale është “të siguroj qeverisje të hapur për qytetarë, gjithëpërfshirje në procesin e planifikimit dhe zhvillimit të politikave, si dhe qeverisje transparente dhe llogaridhënëse”.

* Sigurimi i një kornize të qartë të planifikimit të organizuar, ku përcaktohen rolet e të gjithë pjesëmarrësve përgjegjës për transparencë komunale.
* Fuqizimi i mekanizmave lokal të demokracisë për të krijuar një publik të interesuar për çështje publike;
* Avancimi i mekanizmave të informimit, në mënyrë që qytetarët të dëgjohen dhe të inkurajohen për të qenë aktiv në proceset vendimmarrëse.
* Krijimi i një sistemi efektiv qeverisës, në të cilin parim kryesor i draftimit të politikave është baza e informacionit.

Në vijim, është paraqitur figura lidhur me numrin i komunave, të cilat kanë publikuar planin e veprimit për transparencë.

*Fig 10. Plani i veprimit për transparencë komunale*

Të dhënat nga monitorimi i komunave për periudhën raportuese, tregojnë se 25 ose 66% e komunave kanë publikuar Planin e veprimit për transparencë komunale, përderisa 13 ose 34% komunave nuk kanë publikuar Planin e veprimit për transparencë. Komunat që nuk kanë përmbushur obligimin ligjor në këtë fushë janë*: Fushë Kosova, Juniku, Kllokoti, Podujeva, Novobërda, Parteshi, Shtërpca, Zubin Potoku, Zveqani, Leposaviqi, Mitrovica e Veriut, Mamusha dhe Dragashi****.***

***RREGULLORJA PËR TRANSPARENCË KOMUNALE***

Bazuar në Ligjin për vetëqeverisje lokale Nr. 03/L-040, neni 68 paragrafi 68.4 përcakton se Kuvendi i komunës miraton rregulloren komunale që promovon transparencë të organeve legjislative, ekzekutive dhe administrative të komunës, duke e rritur pjesëmarrjen e opinionit në marrjen e vendimeve në nivel lokal, dhe duke lehtësuar qasjen publike në dokumentet zyrtare të komunës.

Të dhënat nga ueb faqet zyrtare pasqyrojnë se për periudhën janar- dhjetor 2022, se 22 komuna ose 55% e komunave kanë publikuar Rregulloren për Transparencë në komuna, ndërsa 16 ose 45% komuna nuk kanë publikuar. Komunat që nuk kanë përmbushur obligimin ligjor në këtë fushë, janë**:** *Deçani, Juniku, Kllokoti, Podujeva, Novobërda, Prizreni, Shtimja, Parteshi, Vushtria, Shtërpca, Zubin Potoku, Zveqani, Lepoaviqi, Mitrovicëa e Veriut, Mamusha dhe Dragash.*

Në vijim, është paraqitur figura lidhur me numrin i komunave që kanë publikuar rregulloren për transparencë.

*Fig.11 Publikimi i rregullores për transparencë në komuna*

**TAKIMET PUBLIKE ME QYTETARË**

Komunat si njësi vetëqeverisëse lokale duke u bazuar në Ligjin Nr.03/L-040 për Vetëqeverisjen Lokale neni 68.1, janë të obliguara të vënë në funksion takimet publike, si parim bazë të komunikimit drejtpërdrejtë me qytetarë, ku secili person apo organizatë me interes ka të drejtë të marr pjesë.

Në nivelin lokal, mekanizmi i pjesëmarrjes së qytetarëve në bërjen e politikave është parim bazë i demokracisë së drejtpërdrejtë.

Komunat janë të obliguara t’i shfrytëzojnë të gjitha mundësitë për organizimin e takimeve publike me qëllim të përfshirjes aktive të qytetarëve, grupeve të interesit, tryezave të përbashkëta, përdorimit të sistemeve elektronike të informacionit, si dhe çfarëdo metode tjetër me të cilën transparenca do të ndikoj në avancimin e vetëqeverisjes lokale.

Pra, sipas të dhënave nga monitorimi i faqeve zyrtare të komunave të Republikës së Kosovës, nga 38 komuna në total, 32 komuna ose 85% e komunave kanë publikuar njoftime për takime publike me qytetarë, ndërsa 6 komuna ose 15% e komunave nuk kanë publikuar asnjë njoftim për takime me qytetarë, gjatë kësaj periudhe janar/dhjetor 2022.

Në vijim, është paraqitur figura me të dhëna për publikimin e njoftimeve lidhur me takimet publike.

*Fig. 12 Njoftime për takime/debate publike*

TRANSPARENCA E KRYETARIT TË KOMUNËS

Bazuar në Udhëzimin Administrativ Nr.03/2020 për transparencë komunale, të gjitha vendimet e kryetarit të komunës që ndikojnë drejtpërdrejt në interesat e qytetarëve pas nënshkrimit, duhet të publikohen në ueb faqen zyrtare të komunës.

Sipas të gjeturave nga monitorimi i komunave,  **6849** akte janë publikuar, nga 29 komuna ose 77% kanë publikuaraktet e kryetarit, ndërsa 9 ose 23% komuna nuk kanë publikuar asnjë vendim të kryetarit. Komunat që nuk kanë publikuar asnjë vendim të kryetarit janë: *Fushë Kosova, Kllokoti, Parteshi, Klina, Ranilluku, Shtërpca, Zubin Potoku, Zveçani, Leposaviqi dhe Mitrovica e Veriut.*

Në vijim, është paraqitur figura me të dhëna për publikimin e akteve të kryetarit nga secila komunë ;

 *Fig 13 Publikimi i vendimeve të kryetarit të komunës*

**PUBLIKIMI I RAPORTIT TË KRYETARIT**

Ligji Nr.03/L-040 për vetëqeverisje Lokale, neni 58 ka paraparë që kryetari i komunës është i obliguar të raportoj para kuvendit të komunës, së paku njëherë në gjashtë muaj apo kurdoherë që kërkohet nga kuvendi i komunës për situatën ekonomiko-financiare të komunës si dhe zbatimin e planeve investuese të komunës.

Në bazë të udhëzimit administrativ për transparencë, raportet e kryetarit duhet të publikohen në ueb-faqen e komunës, bashkë me dokumentet e tjera të obligueshme. Të gjeturat tregojnë se vetëm 25 komuna kanë publikuar raportin e kryetarit, ndërsa 13 komuna nuk e kanë publikuar në ueb faqe zyrtare të komunës.

Në krahasim me vitin 2021 ku vetëm 23 komuna kanë publikuar raportin e kryetarit në faqen zyrtare, ndërsa 15 komuna nuk kanë publikuar raportin e kryetarit në faqen zyrtare, konstatojmë se ka një rritje për dy komuna më shumë në 2022.

Në formë tabelore, është paraqitur numri i komunave që kanë publikuar raportin e kryetarit, gjatë kësaj periudhe.

*Fig.14 Numri i komunave që kanë publikuar raportet e kryetarit të komunës*

**Bazuar në të dhënat e raportit të funksionimit të komunave për vitin 2022,** kanë raportuar gjithsej 36 kryetarë të komunave para Kuvendit Komunal, sa i përket situatës ekonomike-financiare të komunës. Ndërsa në komunën e Mamushës dhe Kllokotit, kryetarët nuk kanë raportuar asnjëherë për gjendjen ekonomike financiare.

**TAKIMET E KRYETARIT**

Çdo vit, komuna mban së paku dy takime publike me qytetarë për çështje të interesit të përgjithshëm. Njëri nga takimet publike duhet të mbahet në gjashtë (6) mujorin e parë të vitit, ndërkaq takimi tjetër mbahet në gjashtë (6) mujorin e dytë të vitit. Në takimet publike është e obliguar të marrin pjesë zyrtarët më të lartë të organeve të komunës si: Kryetari i Komunës, Kryesuesi i Kuvendit të Komunës, Drejtorët e Drejtorive, Kryetarët e Komiteteve dhe Zyrtarët kompetentë për çështje në diskutim publik. Takimet publike i udhëheq dhe i kryeson Kryetari i Komunës, apo përfaqësuesi i tij. Kryetari është i autorizuar ta caktoj rendin e ditës dhe procedurën për udhëheqje të diskutimeve.

Sipas të dhënave nga raporti i monitorimit të faqeve zyrtare për periudhën janar-dhjetor 2022, kemi si vijon;

Të dhënat e Raportit për vlerësimin e transparencës së komunave rezulton se 33 komuna kanë realizuar takime të kryetarit me qytetarë, ku prej 33 komunave 7 komuna e kanë realizuar vetëm nga një takim, ndërsa, 5 komuna nuk e kanë mbajtur asnjë takim.

Komunat të cilat nuk kanë përmbush këtë obligim ligjor janë si vijon

*Fushë Kosova, Novobërda, Zveqani, Lepoaviqi, Mitrovica e Veriut.*

Ndërsa, nga Raporti për funksionimin e komunave rezulton se gjithsej 26 Komuna kanë përmbushur obligimet ligjore për të mbajtur nga 2 takime publike me qytetarë, ndërsa 10 komuna kanë mbajtur vetëm nga 1 takim me qytetarë. Komunat, të cilat nuk kanë mbajtur asnjë takim publik me qytetarët brenda kësaj periudhe raportuese, janë komunat: **Novo berda dhe Fushë Kosova.**

**Bazuar në të dhënat e** Raporti për funksionimin e komunave dhe Raportit për vlerësimin e transparencës së komunave, konstatojmë se 3 komuna nuk kanë publikuar asnjë ftesë për takimet te kryetarit të komunës.

Në vijim, në formë tabelore është paraqitur numri i njoftimeve për takimet e kryetari gjatë kësaj periudhe

*Fig 15. Numri i njoftimeve për takimet që kanë realizuar kryetaret e komunave gjatë kësaj periudhe.*

TRANSPARENCA FINANCIARE

Transparenca financiare është një nga kriteret kryesore të qeverisjes së mirë që ndikon në rritjen e llogaridhënies së organeve komunale para qytetarëve. Rëndësia e transparencës ndikon në aspekte të shumta duke përfshirë qëndrueshmërinë ekonomike, financiare, qeverisjen e mirë, si dhe në sistemin e përgjithshëm të administratës shtetërore. Përmes këtij parimi mundësohet hapja e administratës para shoqërisë, informimi për punën e saj mund të bëhet në mënyrë të ndryshme dhe në vëllim të ndryshëm, parim që mund të kufizohet vetëm në rastet e caktuara në legjislacionin e secilit vend. Transparenca financiare bënë që administrata të jetë e qasshme nga jashtë. Për këtë arsye ueb-faqet zyrtare të institucioneve publike janë platformat bazë dhe më të aplikueshmet për komunikimin e informatave për qytetarë, dhënien e informacioneve për fushëveprimin e tyre, menaxhimin financiar, aktivitetet e prokurimit, si dhe qasjen në dokumentet publike.

Dokumentet financiare, komunat janë të obliguara t’i bëjnë publike si planet vjetore buxhetore, kornizën afatmesme të shpenzimeve, njoftimet për dëgjime buxhetore, raportet 3 mujore financiare, raportet financiare vjetore, raportet e auditimit, listën e investimeve kapitale etj.

PUBLIKIMI I PLANIT BUXHETOR

Planifikimi i buxhetit në komuna është kusht kryesor për llogaridhënie dhe për ta parandaluar keqmenaxhimin me paranë publike. Publikimi i planit të buxhetit është një nga kriteret kryesore të qeverisjes së mirë që ndikon në rritjen e llogaridhënies së organeve komunale para qytetarëve.

Sa i përket transparencës buxhetore, komunat në përgjithësi qëndrojnë mirë. Nga 38 komuna, 31 ose 82% e komunave kanë publikuar planin e buxhetit, ndërsa 7 komuna ose  18 % prej tyre nuk kanë publikuar planin e buxhetit për vitin 2022. Komunat të cilat nuk kanë publikuar planin e buxhetit janë:  Novobërda, Parteshi, Ranillugu , Zubin Potoku, Zveçani, Leposaviqi  dhe  Mitrovica e Veriut.

*Fig 15 Publikimi i planit të buxhetit për vitin 2022*

**KORNIZA AFATMESME BUXHETORE**

Korniza Afatmesme Buxhetore është dokument kryesor financiar, në të cilin hartohet buxheti vjetor për vitin vijues. Në Kornizën Afatmesme Buxhetore përcaktohen prioritete duke u bazuar në analizën gjithëpërfshirëse dhe planifikimin buxhetor për vitin vijues. Komunat qëndrojnë relativisht mirë te publikimi i KAB–it. Nga total 38 komuna, 32 kanë publikuar KAB-in, ndërsa 6 komuna nuk kanë publikuar këtë dokument. Komunat të cilat nuk kanë publikuar Kornizën Afatmesme Buxhetore janë: Parteshi, Kllokoti , Zubin Potoku, Zveçani, Leposaviqi  dhe  Mitrovica e Veriut.

Në formë tabelore, është paraqitur numri i komunave, të cilat kanë publikuar Planin e buxhetit dhe KAB gjatë kësaj periudhe.

*Fig 17. Publikim i KAB-it*

12

12

PUBLIKIMI I RAPORTEVE PERIODIKE

Krahas dokumenteve të planifikimit buxhetor, legjislacioni në fuqi i obligon komunat të bëjnë publike veprimtaritë e tyre financiare. Publikimi i raporteve periodike financiare lehtëson edhe aspektet e tjera të kontrollit të jashtëm, për të vlerësuar efikasitetin e punës së kuvendeve komunale, respektimin e ligjshmërisë, menaxhimin efikas financiar si dhe performancën e përgjithshme të ekzekutivit të komunës. Neni 45.4 i Ligjit për menaxhimin e financave publike dhe përgjegjësive ka përcaktuar që, kryetari i komunës përveç se obligohet t’i përgatis raportet 3 mujore financiare, të njëjtat duhet t’i publikoj në ueb-faqen e komunës.

Në formë tabelore, është paraqitur numri i komunave që kanë publikuar raportet periodike dhe vjetore gjatë periudhës janar- dhjetor 2022.

*Fig 18.* *Publikimi i raporteve periodike financiare*

*Fig 19 Publikimi i raportit vjetor financiar*

**TAKIMET BUXHETORE**

Komuna mban edhe takime tjera konsultative në kuadër të lagjeve, vendbanimeve dhe lokacioneve tjera për çështje që lidhen me, projektet e komunës, zhvillimin ekonomik lokal, përdorimin e pronës së komunës, planifikimin hapësinor, investime, të hyrat e komunës, planifikimin e buxhetit të komunës si dhe çështje të tjera në interes të përgjithshëm.

Bazuar në të dhënat nga raporti për vlerësimin e transparencës për periudhën raportuese, rezulton se 31 komuna kanë publikuar njoftime për takime buxhetore, ndërsa 7 komuna nuk kanë publikuar njoftime siç është ( Planifikimi i buxhetit dhe KAB-it)

Në formë tabelore, është paraqitur numri i komunave që kanë publikuar takimet/ diskutimet janar- dhjetor 2022.

*Fig 20 Publikimi i njoftimvee për takime buxhetore*

**RAPORTI I AUDITORIT TË JASHTËM**

Bazuar në nenin 27, paragrafi 27.2 i Ligjit Nr. 03/L-040 për vetëqeverisje lokale, të gjitha raportet e auditorit dhe përgjigjet e autoriteteve lokale bëhen publike. Publikimi i raportit të auditimit është një tjetër indikator me rëndësi, pasi në këtë formë i ofron publikut të dhëna se si janë menaxhuar paratë publike nën menaxhimin e komunave. Sipas të dhënave konstatojmë se, prej 38 komunave vetëm 18 komuna nuk kanë publikuar Raportin e Auditorit të jashtëm, ndërsa 20 komuna kanë publikuar Raportin e Auditorit të jashtëm.

*Fig.21 Raporti i Auditorit të jashtëm*

**LISTA E INVESTIMEVE KAPITALE**

Lista e investimeve kapitale është një dokument financiar dhe përcakton shpenzimet kapitale që rezultojnë të nevojshme për zbatimin e vendimeve, të planeve të caktuara në komuna. Lista e investimeve kapitale përcakton kohën e realizimit, koston, burimet e financimit si dhe informacione të tjera të detajuara. Publikimi i Listës se shpenzimeve kapitale është pjesë e transparencës financiare dhe përcakton prioritetin më të lartë të sigurimit të fondeve, si dhe ndarjes buxhetore të nevojshme për financimin e rregullt të projektit kapital gjatë përgatitjes dhe miratimit të Buxhetit të Konsoliduar të Kosovës.

Sipas të dhënave, konstatojmë se prej 38 komunave, 20 komuna ose 53 % e komunave kanë publikuar Listën e investimeve kapitale, ndërsa 18 ose 47% e komunave nuk kanë publikuar listën e investimeve kapitale.

Transparenca nË prokurimin publik

Prokurimi publik është ndër proceset më të ndjeshme për secilën organizatë buxhetore, për të cilën kërkohet transparencë dhe llogaridhënie e plotë sipas rregullave ligjore. Autoritetet komunale janë të obliguara me ligj që të përpilojnë një plan të prokurimit ku duhet të planifikojnë projektet, shërbimet si dhe kostot për secilin projekt e shërbim në këtë plan. Plani i prokurimit komunal duhet të përpilohet dhe publikohet në tre muajt e parë të vitit. Po ashtu, komunat si autoritete kontraktuese në bazë të Rregullave dhe Udhëzuesit Operativ për Prokurim Publik nga KRPP duhet të ofrojnë informata për njoftimet për kontratë, njoftimet për anulime të aktiviteteve të prokurimit si dhe njoftimet e dhënies së kontratave/njoftimet e rezultateve të konkursit të projektimit, pavarësisht nga lloji apo vlera e parashikuar.

**PUBLIKIMI I PLANIT TË PROKURIMIT**

Ligji Nr.04/L-042 për prokurimin publik ka përcaktuar se jo më pak se gjashtëdhjetë (60) ditë para fillimit të çdo viti fiskal, secili autoritet kontraktues duhet të përgatis, planifikimin paraprak të prokurimit, me shkrim, në të cilat identifikohen detaje të arsyeshme të të gjitha furnizimeve, shërbimeve dhe punëve që autoriteti kontraktues parasheh t’i prokurojë gjatë vitit fiskal, në fjalë. Planifikimet e prokurimit janë të rëndësishme sepse përcaktojnë të gjitha kërkesat e pritshme që do të prokurohen gjatë një periudhe, jep një afat kohor të realizimit të këtyre kërkesave, si dhe parashikon vleren e prokurimit.

Po ashtu, komuna në muajin janar të vitit vijues, e publikon raportin vjetor për realizimin e planit të prokurimit publik në komunën përkatëse për vitin paraprak.

Sipas të dhënave nga raporti për vlerësimin e transparencës në komuna për periudhën raportuese, prej 38 komunave, 30 komuna ose 79% e tyre kanë publikuar planin vjetor të prokurimit publik, ndërsa 8 komuna ose 21 % e komunave nuk e kanë publikuar planin e prokurimit 2022.

**PUBLIKIMI I RAPORTIT TË PROKURIMIT**

Për çdo kontratë ose marrëveshje kuadër që mbulohet nga ligji në fuqi, dhe sa herë që krijohet një sistem dinamik blerjeje, autoriteti ose enti kontraktor harton një raport me shkrim, që përcakton emrin dhe adresën e autoritetit ose entit kontraktor, objektin dhe vlerën e përllogaritur të kontratës, të marrëveshjes kuadër ose sistemit dinamik të blerjes sipas rastit. Raportet e prokurimit pasqyrojnë shpenzimet e parasë publike përmes prokurimit publik. Referuar të dhënave nga raporti për vlerësimin e transparencës në komuna për periudhën raportuese, prej 38 komunave, 13 komuna ose 34% e komunave nuk e kanë publikuar raportin vjetor të prokurimit publik, ndërsa 25 komuna ose 66 % e komunave e kanë publikuar raportin e prokurimit për vitin 2022.

Në vijim, në formë tabelore është paraqitur numri i komunave që kanë publikuar Planin e prokurimit si dhe Raportin e prokurimit.

*Fig 22. Publikimi i planit të prokurimit*

*Fig 22. Publikimi i raportit të prokurimit*

ZBATIMI I STANDARDEVE MINIMALE TË KONUSULTIMEVE PUBLIKE

Udhëzimi administrativ Nr. 06/2018 për standarde minimale të konsultimit publik obligon autoritetet lokale që të sigurojnë pjesëmarrjen e qytetarëve dhe palëve të tjera të interesuara gjatë procesit të politikbërjes dhe vendimmarrjes në nivel lokal, të promovoj transparencën komunale, si dhe të ndikoj në zhvillimin e politikave të qëndrueshme në interes të përgjithshëm.

Ky udhëzim administrativ përcakton rregullat, parimet, format, procedurat dhe standardet minimale të konsultimit publik në komuna me rastin e zhvillimit të politikave dhe akteve nënligjore të komunës. Komuna është e obliguar të ofroj konsultim publik për të gjitha dokumentet e politikave lokale, si në vijim:

1.Projekt-Planin Vjetor të Punës së kuvendit të komunës dhe kryetarit të komunës / ekzekutivit;

2. Projekt-buxhetin e komunës për vitin vijues, si dhe rishikimin buxhetor;

3. Kornizën afatmesme buxhetore për 3 vitet e ardhshme;

4. Strategjitë zhvillimore dhe planet e veprimit në nivel lokal në kuadër të fushave sektoriale;

5. Të gjitha projekt-planet hapësinore në nivel lokal, konform legjislacionit për planifikim hapësinor;

6. Të gjitha dokumentet tjera, për të cilat komuna vlerësojnë se janë të nevojshme të kalojnë në konsultim publik;

7. Çfarëdo dokumenti tjetër të paraparë në legjislacionin e zbatueshëm, që duhet t’i nënshtrohet procesit të konsultimit publik.

**PLANI I KONSULTIMEVE PUBLIKE**

Bazuar në nenin 5 të Udhëzimit Administrativ Nr. 06/2018 për Standarde Minimale të Konsultimit Publik, komuna siguron publikimin e projekt-propozimeve në ueb-faqet zyrtare të komunave dhe në Platformën e Konsultimeve Publike në nivel Qendror.

Projekt-propozimet të cilat i nënshtrohen konsultimit publik duhet të jenë të qarta dhe kompletuara me të gjitha dokumentet përcjellëse.

Sipas të dhënave nga monitorimi i ueb faqeve të komunave, kemi si në vijim; 19 komuna ose 50% komunave kanë publikuar planifikimin e konsultimeve publike, ndërsa 19 komuna ose 15% komunave e kanë publikuar planifikimin e konsultimeve publike në komuna.

**NUMRI I RAPORTEVE PËR KONSULTIME PUBLIKE**

Sipas të dhënave nga monitorimi i ueb faqeve të komunave, kemi si në vijim; 21 komuna ose 55% komunave nuk kanë publikuar numrin e raporteve për konsultime publike, ndërsa 17 ose 45%, komunave kanë publikuar raportet për konsultime publike për vitin 2022.

Në vijim, në formë tabelore është paraqitur numri i komunave që kanë publikuar Planifikimin e konsultimeve publike si dhe Raportet e konsultimeve publike.

*Fig23. Planifikimi i planit të konsultimeve publike*

PËRFUNDIME / Rekomandime

Në bazë të analizës së të dhënave të paraqitura në këtë raport, vihet re se transparenca në disa komuna në Republikën e Kosovës, ka shënuar avancim te lehtë. Megjithatë në disa nga komunat si p.sh. Novobërda, Parteshi, Ranillugu, Mamusha, e posaçërisht në Zubin Potok, Zveçan, Leposaviq dhe Mitrovicë Veriore vërehet ngecje në zbatimin e legjislacionit për transparencë.

Pavarësisht se rezulton një ngritje e lehtë gjatë vitit 2022, komunat duhet të shtojnë kujdesin e tyre në njoftimin paraprak të palëve të interesit për mbajtjen e mbledhjeve të kuvendeve të komunave, takimeve, debateve, publikimin e akteve komunale dhe dokumenteve tjera publike. Për këtë qëllim, njoftimet duhet të bëhen publike në çdo rast përmes ueb-faqeve zyrtare të komunave, si dhe kanaleve të tjera informative. Komunat duhet t’i zbatojnë plotësisht obligimet ligjore që ka përcaktuar Udhëzimi Nr. 03/2020 për transparencë komunale, që gjitha njoftimet për mbajtjen e mbledhjeve të Kuvendit Komunal, komiteteve, takimet publike, duhet të behën publike sipas afateve ligjore, me qëllim që gjitha palët e interesit të njoftohen me kohë. Gjithashtu, komunat duhet t’ju përmbahen Udhëzimit Administrativ Nr. 01/2015 për ueb-faqet e Institucioneve Publike, që ueb faqet e institucioneve publike duhet të kenë të zhvilluar dhe të funksionalizuar modulin e kërkimit, i cili duhet të jetë i vendosur në ballinë. Moduli i kërkimit duhet të optimalizohet ashtu që dokumentet, informatat në ueb faqe të gjenden shpejt dhe lehtë. Kërkimi në bazë të shkronjave të para të fjalës së parë nga emërtimi i dokumentit, fajllit, datës, numrit etj., të ngjaj me shfletuesit më të avancuar në internet

Avancimi i transparencës komunale për vitin 2022 është vërejtur duke krahasuar me të dhënat nga raport transparencës i vitit 2021, duke filluar nga aktet e kryetarit të komunës deri te procesi i konsultimeve publike.

Aktet e Kryetarit të komunës

Sa i përket vendimmarrjes së kryetarëve të komunave, ***gjatë vitit 2022, rezulton se 29 komuna kanë publikuar 6849 vendime.***

Komunat kanë treguar ***rritje  në publikimin e akteve  të kryetarit gjatë vitit 2022***, në ***krahasim me vitin 2021, ku kanë qenë të publikuara 4587 akte të kryetarit***.Konstatojmë se gjatë vitit 2022, kemi **2262** akte të kryetarit të publikuara më shumë, ndërsa, nëse marrim parasysh numrin e komunave me vitin 2021, kemi **rritje vetëm për (1) një komunë** më shumë gjatë vitit 2022.

Rekomandohen Komunat, të cilat nuk kanë përmbushur obligimin ligjor  për transparencë në fushën e publikimit të akteve të kryetarit,  të zbatojnë Udhëzimin Administrativ Nr.03/2020 për Transparencë Komunale,  i cili obligon komunat të publikojnë në ueb faqe zyrtare  të gjitha vendimet e kryetarit që ndikojnë drejtpërdrejt në interesat e qytetarëve, pas nënshkrimit të tyre.

Publikimi i raporteve të kryetarit

* Sipas të dhënave nga monitorimi raportit të kryetarit të komunës, 25 komuna e kanë publikuar, ndërsa 13 komuna nuk kanë publikuar raportin e kryetarit gjatë periudhës janar/dhjetor 2022.
* Krahasuar me vitin 2021, vetëm 23 komuna kanë publikuar raportin e kryetarit në faqe zyrtare, konstatojmë se, ***kemi rritje për dy komuna më shumë në publikimin e raportit të kryetarit.***
* Rekomandojmë komunat, të cilat nuk kanë përmbushur këtë obligim ligjor, të jenë më të vëmendshme në këtë drejtim.

Njoftimet për takimet e kryetarit  me qytetarë

* Gjatë periudhës janar/dhjetor 2022, komunat  kanë treguar performancë të kënaqshme edhe në publikimin e njoftimeve për takimet e kryetarit me qytetarë. Njoftimet për takimet e kryetarit  me qytetarë  janë obligim ligjor.
* Të dhënat e raportit për vlerësimin e transparencës së komunave, rezulton se 33 komuna kanë realizuar takimet e kryetarit me qytetarë, ku 7 komuna e kanë realizuar vetëm nga një takim, ndërsa, 5 komuna nuk e kanë mbajtur asnjë takim të kryetarit me qytetarë.
* Ndërsa, nga raporti për funksionimin e komunave rezulton se gjithsej 26 komuna kanë përmbushur obligimet ligjore për të mbajtur nga 2 takime publike me qytetarë, 10 komuna kanë mbajtur vetëm nga 1 takim me qytetarët. Komunat, të cilat nuk kanë mbajtur asnjë takim publik me qytetarë brenda kësaj periudhe raportuese, janë komunat: **Novoberdës dhe Fushë Kosovës.**
* **Bazuar në të dhënat e** **raportit për funksionimin e komunave dhe raportit për vlerësimin e transparencës së komunave**, konstatojmë se, **3 komuna** nuk kanë publikuar asnjë ftesë për takimet e kryetarit të komunës.

Rekomandojmë komunat, të cilat nuk kanë përmbushur këtë obligim ligjor të jenë më të vëmendshme në këtë fushë, duke përfillur obligimin ligjor, njëri nga takimet publike duhet të mbahet në gjashtë (6) mujorin e parë të vitit, ndërkaq takimi tjetër mbahet në gjashtë (6) mujorin e dytë të vitit.

Njoftimet për mbledhjet e kuvendit komunal

* Njoftimet duhet të bëhen publike në çdo rast, përmes ueb-faqeve zyrtare të komunave si dhe kanaleve të tjera informative duke respektuar afatet ligjore që ka përcaktuar Udhëzimi Administrativ Nr. 03/2020 për Transparencë në Komuna. Gjatë periudhës janar-dhjetor 2022, komunat kanë publikuar 443 njoftime për mbledhjet e kuvendit, pra 33 komuna kanë publikuar 443 njoftime.
* Komunat që nuk kanë publikuar asnjë njoftim për këto mbledhje të kuvendeve komunale, janë:  ***Zubin Potoku, Zveqani, Leposaviqi, Mitrovica Veriore dhe Parteshi.***
* Sipas të dhënave nga raporti i funksionimit të komunave për vitin 2022 janë mbajtur 520 mbledhje të kuvendit komunal, ndërsa sipas të dhënave nga raporti për vlerësimin e komunave në vitin 2022, konstatojmë se janë publikuar 443 njoftime për mbledhjet e kuvendeve komunale. ***Pra kemi 77  njoftime të pa publikuara.***
* Rekomandojmë komunat, të cilat nuk kanë përmbushur këtë obligim ligjor, të jenë më të vëmendshme në publikimin e gjitha njoftimeve për mbledhjet e kuvendit komunal.

Njoftimet për Komitetin për Politikë dhe Financa

* Njoftimet për Komitetin për Politikë dhe Financa, gjatë periudhës janar-dhjetor 2022, i kanë publikuar 31 komuna, **në krahasim me vitin 2021,**  30 komuna kanë publikuar 223 njoftime për Komitetin për Politikë dhe Financa. **--- konstatojmë një rritje të** lehtë për një komunë më shumë gjatë vitit 2022. Komunat, të cilat nuk kanë publikuar  ftesë të Komitetit për Politik dhe Financa , janë*:****Fushë Kosova, Shtërpca, Parteshi, Zubin Potoku,  Zveqani, Leposaviqi,  Mitrovica e Veriut,***
* Komunat, të cilat nuk kanë publikuar asnjë ftesë të Komitetit për Politik dhe Financa  duhet  të publikojnë  njoftimin për mbajtjen e mbledhjeve të Komitetit për Komunitete.

Njoftimet për Komitetin për Komunitete

* Njoftimet për mbledhje të Komitetit për  Komunitete duhet të bëhen publike në çdo rast, përmes ueb-faqeve zyrtare të komunave. Në krahasim me vitin 2021 kemi numrin e njëjtë të komunave, që kanë publikuar njoftimet për mbledhje të Komitetit për Komunitete në vitin 2022.
* Komunat, të  cilat nuk kanë publikuar asnjë ftesë të Komitetit për Komunitet, janë: ***Ferizaj, Fushë Kosova, Gllogoci, Istogu, Kaçaniku, Klina, Kllokoti, Malisheaë, Obiliqi, Parteshi, Peja, Shtërpca, Vitia, Vushtrria, Zcveqani, Zubin Potoku, Leposaviqi, Mitrovica e Veriut.***

Plani vjetor i kuvendit

* **Gjatë vitit 2022, Planin vjetor të kuvendit**  në ueb faqen zyrtare e kanë  publikuar 30 komuna, në krahasim me vitin 2021, planin vjetor të kuvendit e kanë publikuar 26  komuna. ***Shihet se kemi rritje edhe në këtë kategori për 4 komuna më shumë*.** Komunat, të cilat nuk kanë publikuar planin e punës së kuvendit, duhet të veprojnë në pajtim me Udhëzimin Administrativ Nr.03/2020 për Transparencë në komuna për shpalosjen e të gjitha aktiviteteve të planifikuara gjatë vitit.

**Komunat të cilat nuk kanë publikuar planin e kuvendit, janë: *Novo bërda, Obiliqi, Parteshi, Ranillugu, Zveqani, Zubin Potoku, Leposaviqi, Mitrovica e  Veriut.***

Procesverbalet

* Gjatë periudhës janar-dhjetor 2022, komunat kanë publikuar 367 procesverbale, ndërsa janë mbajtur 520 mbledhje të kuvendit komunal. Pra kemi 153 procesverbale të pa publikuara,**32  komuna kanë publikuar 367 procesverbale për periudhën janar-dhjetor 2022.**
* Komunat, të cilat nuk kanë publikuar asnjë procesverbal të kuvendit komunal janë, si vijon**; Parteshi, Zubin Potoku, Zveqani, Leposaviqi, Mitrovica Veriore dhe Ranillugu.**
* ***Në krahasim me vitin 2021, kemi një rritje prej 2 komuna me shumë në publikimin e procesverbaleve të kuvendit komunal gjatë vitit 2022.***
* **Procesverbalet e Komitetit për Politikë dhe   Financa** gjatë vitit 2022, 27 komuna i kanë publikuar 219 procesverbale, për derisa sa gjatë vitit 2021 kemi 24 komuna,  të cilat kanë publikuar  178 procesverbale të Komitetit për Politikë dhe Financa. ***Sipas të dhënav,e vërehet një ngritje e lehtë për tri (3) komuna më shumë gjatë vitit 2022***.

***Ndërsa, krahasuar me njoftimet për mbledhjet e Komitetit për Politikë dhe   Financa, gjatë vitit 2022 janë mbajtur 291 mbledhje të KPF-së dhe janë publikuar vetëm 219 procesverbale, konstatojmë se mungon publikimi i 72 procesverbaleve të KPF-së.***

* Komunat, të cilat nuk kanë plotësuar këtë obligim ligjor që ka përcaktuar legjislacioni në fuqi, duhet t’i kushtojnë rendësi këtij obligimi në të ardhmen. Komunat, të cilat nuk kanë publikuar asnjë procesverbal ***janë, si vijon: Deçani, Fushë Kosova, Graçanica, Kllokoti, Parteshi, Ranilluug, Shtërpca, Zubin Potoku, Zveqani, Leposaviqi, Mitrovica e Veriut.***

**Gjatë periudhës janar –dhjetor 2022**, **procesverbalet e Komitetit për Komunitete i kanë publikuar**  vetëm 14 komuna 74 procesverbale, në ***krahasim me vitin 2021 kemi një rritje të lehtë për 4 komuna më shumë që kanë publikuar procesverbalet gjate vitit 2022.***

***Janë publikuar 129 njoftimet për takimet e Komitetit për Komunitete, ndërsa janë publikuar vetëm 74 procesverbale, ku konstatojmë se mungon publikimi i 55 procesverbaleve gjatë vitit 2022.***

Komunave, të cilat nuk e kanë përmbushur këtë obligim ligjor u rekomandohet të jenë më të vëmendshme në përmbushjen e këtij kriteri.

Transparenca  buxhetore në komuna

Në përgjithësi, komunat qëndrojnë relativisht mirë në fushën e transparencës buxhetore. Planin e buxhetit e kanë publikuar 31 komuna, ndërsa vetëm 7 komuna nuk e kanë plotësuar këtë obligim ligjor, krahasuar me vitin 2021 transparenca buxhetore lidhur me publikimin e buxhetit, vërehet se kemi një ***rritje të lehtë për dy komuna më shumë në vitin 2022***.

* KAB gjatë vitit 2022 e kanë publikuar 32 komuna, ndërsa vetëm 6 komuna tjera kanë dështuar në zbatimin e këtij obligimi ligjor. Krahasuar me vitin 2021 po ashtu kemi ***rritje për tri komuna më shumë në publikimin e KAB-it.***
* Raportet financiare tre mujore si dhe raportin vjetor financiar e kanë publikuar 29 komuna, ndërsa 9 komuna tjera kanë dështuar në përmbushjen e këtij obligimi ligjor.
* Thirrjet për diskutime buxhetore, i kanë publikuar 31 komuna, ndërsa 7 komuna tjera kanë dështuar në përmbushjen e këtij obligimi ligjor për të cilat kërkohet vëmendje e shtuar gjatë periudhës vijuese.
* Raportin e auditorit e kanë publikuar 26 komuna, ndërsa 12 tjera nuk kanë publikuar raportin e auditorit të jashtëm. ***Krahasuar me vitin 2021, kemi rritje për 4 komuna më shumë gjatë viti 2022 .***
* Komunat, të cilat nuk e kanë publikuar raportin e auditorit të jashtëm duhet ta zbatojnë nenin 27, paragrafin 27.2 të Ligjit Nr. 03/L-040 për vetëqeverisje lokale, të gjitha raportet e auditorit dhe përgjigjet e autoriteteve lokale bëhen publike***.***

**Planin vjetor të prokurimit** e kanë  publikuar 30 komuna, ndërsa 8 komuna tjera kanë dështuar në përmbushjen e këtij kriteri. ***Krahasuar me vitin 2021, kemi rritje për 1 komuna më shumë gjatë vitit 2022.*** Komunat, të cilat nuk kanë publikuar planin e prokurimit duhet në tre mujorin e parë t’i zbatojnë rregullat e legjislacionit të prokurimit.

* Komunat, të cilat nuk kanë publikuar planin e prokurimit janë:
* ***Fushë Kosova, Kllokoti, Ranillugu, Parteshi, Zubin Potoku, Zveqani, Leposaviqi, Mitrovica e Veriut.***

Gjithashtu, vetëm 25 komuna  kanë publikuar **raportin e prokurimit**, përderisa, 13 komuna  nuk kanë publikuar raportin e prokurimit.. ***Krahasuar me vitin 202, kemi të njëjtën gjendje të Raportit të Prokurimit edhe gjatë viti 2022.***

Konsultimet publike në komuna

Udhëzimi Administrativ Nr. 06/2018  për Standarde Minimale  të Konsultimit Publik obligon  autoritetet lokale që të sigurojnë   pjesëmarrjen e  qytetarëve dhe palëve të tjera të interesuara gjatë procesit të politikbërjes dhe vendimmarrjes në nivel lokal, të promovoj transparencë komunale, si dhe të ndikoj në zhvillimin e politikave të qëndrueshme në interes të përgjithshëm. Bazuar në nenin 5 Udhëzimi Administrativ Nr. 06/2018 për Standarde Minimale të konsultimit publik, komuna siguron publikimin e projekt propozimeve në ueb-faqet zyrtare të komunave dhe në Platformën e Konsultimeve Publike në nivel qendror. Projekt-propozimet, të cilat i nënshtrohen konsultimit publik duhet të jenë të qarta dhe kompletuara me të gjitha dokumentet përcjellëse.

* Obligimin ligjore për caktimin e zyrtarit përgjegjës për konsultime publike e kanë caktuar 28 komuna, krahasuar me vitin 2021, kemi rritje te dukshme prej 6 komuna më shumë gjatë vitit 2022 , prej 38 komunave gjatë vitit 2021, zyrtarin përgjegjës për konsultime publike e kanë caktuar 22 komuna.

Plani i konsultimeve publike

Me qëllim të lehtësimit të procesit të konsultimit publik, komunat paralelisht me hartimin e planit vjetor të punës duhet t’i identifikojnë aktivitetet për të cilat kërkohet bashkëpunimi me qytetarë dhe, të hartojnë plan të veçantë vjetor për konsultime publike.

* Sipas të dhënave, gjatë periudhës së vitit 2022, **planin e konsultimeve publike** e kanë publikuar 19 komuna ose 50%e tyre, për derisa 19 tjera kanë dështuar në përmbushjen e këtij obligimi ligjor. ***Krahasuar me vitin 2021, kemi rritje për 12 komuna më shumë në publikimin e Planit të Konsultimeve Publike në ueb faqe zyrtare të komunës , por nuk janë plotësuar kriteret (format)e planifikimit te konsultimeve publike ashtu sic është përcaktuar në*** Udhëzimin Administrativ Nr. 06/2018  për Standarde Minimale  të Konsultimit Publik.

Rekomandohen Komunat, të cilat nuk e kanë plotësuar këtë kriter ligjore, të shtojnë fokusin në publikimin i planeve të konsultimeve publike.

* Komunat duhet të fillojnë me përgatitjen e raporteve kthyese pas përmbylljes së konsultimeve publike, në mënyrë që qytetarët dhe grupet e interesit të informohen për çështjet, të cilat i kanë adresuar dhe arsyet për mospranimin e propozimeve.
* Komunat duhet të dorëzojnë raportin e konsultimeve publike, së bashku me projekt aktin e propozuar për aprovim në kuvendin komunal.
* Sipas të dhënave, gjatë vitit 2022 **Raportet e konsultimeve publike i** kanë publikuar 17 komuna, për derisa 21 të tjera kanë dështuar në përmbushjen e këtij obligimi ligjor***. Krahasuar me të dhënat e vitit 2021, gjatë vitit 2022 kemi një rritje të dukshme prej 12 komuna në publikimin e Raporteve të konsultimeve publike gjatë vitit 2022.***
* ***Rekomandohet komunat t’i plotësojnë kriteret (format) e raporteve, emërtimet e dokumenteve tjera dhe të publikohen me kohë te linku për konsultimet publike, ashtu sic është përcaktuar në*** Udhëzimin Administrativ Nr. 06/2018  për Standardet Minimale  të Konsultimit Publik.
* Rekomandimet tjera për komuna, janë publikimi i **projekt-propozimeve (projekt akteve) të publikuara në faqen zyrtare të komunës, për të cilat kërkohet konsultimi i qytetarëve**  dhe t’i vendosin tek linku i konsultimeve publike dhe jo tek debatet publike, gjë që krijon edhe vështirësi për të dhëna të sakta.